पतंजलि योग समिति द्वारा आयोजित शिविर का समापन लोगों ने लिया लाभ
शिविर में नशामुक्ति का दिलाया संकल्प
भारत स्वाभिमान न्यास एवं पतंजलि योग समिति के तत्वावधान में योग शिविर का आयोजन किया गया। इसमें स्वामी गणेशानंद ने लोगों को व्यसन मुक्ति के लिए संकल्प दिलाया। गुरुवार को शिविर का समापन हो गया।
साधकों को तंबाकू, शराब, धूम्रपान आदि व्यसनों से बचने की सलाह दी। दशहरा मैदान में 21 से 24 दिसम्बर तक आयोजित किया गया। योग शिविर में सुबह 5ः30 बजे से प्रतिदिन लोगों ने सूर्य नमस्कार एवं योगासन कर स्वास्थ्य लाभ लिया। इस दौरान क्षेत्रिय विधायक रामकिशन पटेल, जिला सहकारी बैंक अध्यक्ष शिवाजी पटेल, दुग्ध संघ संचालक सदस्य गिरीश पालीवाल, भाजपा मंडल अध्यक्ष विठ्ठल दास भूतड़ा, भाजपा नेता विजय प्रकाश तिवारी सहित कई गणमान्य नागरिकों ने योग किया। जिला प्रभारी लाखन सिंह राजपूत के निवास पर स्वामी गणेशानंद ने पत्रकारों से चर्चा के दौरान बताया कि योग का अर्थ पराधीनता से मुक्ति पाना है। जिस प्रकार बीमारी को जीतने के लिए स्वस्थ शरीर की आवश्यकता है। उसी प्रकार विचलित मन को जीतने के लिए स्वस्थ मानसिकता की जरूरत है। योग मन को एकाग्र करता है। तन को स्वस्थ रखता है। इस प्रकार हम योगासन करके समस्त बीमारियों से स्वतंत्र हो जाते हैं। लेकिन आज हर व्यक्ति अपनी जिम्मेदारियों से दूर भाग रहा है। इससे वह बीमारियों और अन्य परेशानियों से घिरता जा रहा है।
पाॅलीथिन मुक्ति के लिए चले मुहिम : स्वामी गणेशानंद ने चिंता करते हुए बताया कि हमारा पर्यावरण लगातार प्रदूषण की चपेट में आ रहा है। इसके जिम्मेदार हम सभी हैं। यदि हम संकल्प कर लें कि हमें पाॅलीथिन का उपयोग नहीं करना है तो इसके लिए हमें अपने क्षेत्र में एक जागरूकता मुहिम चलाने की आवश्यकता है। रोजाना दुकान पर सामान लाने के लिए हम घर से ही झोला लेकर चलें एवं दूसरे लोगों को भी इस काम के लिए प्रेरित करें। इससे पाॅलीथिन का उपयोग कम हो जाएगा।
गोशाला के लिए भूमि का चयन
योग ऋषि स्वामी गणेशानंद ने बताया कि कृष्ण कांति गोशाला के निर्माण हेतु बरेली तहसील के लांझी ग्राम में सरकारी जमीन का चयन किया गया है। जिस पर क्षेत्रिय जन प्रतिनिधियों और अधिकारियों की सहमति के बाद गोशाला का निर्माण प्रारंभ हो जाएगा। प्रारंभिक स्तर पर लगभग 200 गाय के लिए गौशाला में व्यवस्था रहेगी। खास बात यह है कि गोशाला में उन गायों को स्थान दिया जाएगा जो वृद्ध हो चुकी हैं और जिनका कोई संरक्षक नहीं है।
शिविर
hin_Deva hin_Deva hin_Deva hin_Deva hin_Deva hin_Deva hin_Deva npi_Deva